CELEX: 62007CN0545
Language: el
Date: 2007-12-04 00:00:00
Title: Υπόθεση C-545/07: Αίτηση για την έκδοση προδικαστικής αποφάσεως, την οποία υπέβαλε το Sofiyski gradski sad (Βουλγαρία) στις 4 Δεκεμβρίου 2007 — Apis-Hristovich EOOD κατά Lakorda AD

23.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 51/35
            
         Αίτηση για την έκδοση προδικαστικής αποφάσεως, την οποία υπέβαλε το Sofiyski gradski sad (Βουλγαρία) στις 4 Δεκεμβρίου 2007 — Apis-Hristovich EOOD κατά Lakorda AD
   (Υπόθεση C-545/07)
   (2008/C 51/57)
   Γλώσσα διαδικασίας: η βουλγαρική
   Αιτούν δικαστήριο
   Sofiyski gradski sad
   Διάδικοι στην υπόθεση της κύριας δίκης
   
      Ενάγουσα: Apis-Hristovich EOOD
   
      Εναγόμενη: Lakorda AD
   Προδικαστικά ερωτήματα
   
               1)
            
            
               Πως πρέπει να ερμηνευθούν και να οριοθετηθούν μεταξύ τους οι έννοιες «μόνιμη μεταφορά» και «προσωρινή μεταφορά», προκειμένου να εξακριβωθεί
               
                           —
                        
                        
                           αν έχει γίνει εξαγωγή δεδομένων, κατά την έννοια του άρθρου 7, παράγραφος 2, στοιχείο α', της οδηγίας 96/9/ΕΚ (1), από βάση δεδομένων που είναι προσιτή με ηλεκτρονικά μέσα;
                        
                     
                           —
                        
                        
                           ποιο είναι το χρονικό σημείο κατά το οποίο πρέπει να γίνει δεκτό ότι έχει γίνει εξαγωγή δεδομένων, κατά την έννοια του άρθρου 7, παράγραφος 2, στοιχείο α', της οδηγίας 96/9/ΕΚ, από βάση δεδομένων που είναι προσιτή με ηλεκτρονικά μέσα;
                        
                     
                           —
                        
                        
                           ποια σημασία έχει για την εκτίμηση της εξαγωγής το γεγονός ότι το εξαχθέν περιεχόμενο μιας βάσης δεδομένων χρησιμοποιήθηκε για τη δημιουργία μιας νέας βάσης δεδομένων, η οποία εμφανίζει αλλαγές έναντι της πρώτης;
                        
                     
         
               2)
            
            
               Ποιο κριτήριο πρέπει να εφαρμόζεται κατά την ερμηνεία της έννοιας «εξαγωγή ουσιώδους μέρους, αξιολογούμενου ποσοτικά», αν οι βάσεις δεδομένων έχουν κατανεμηθεί και χρησιμοποιούνται σε χωριστές υποκατηγορίες, οι οποίες αποτελούν αυτοτελή εμπορεύσιμα προϊόντα; Πρέπει να χρησιμοποιηθεί ως κριτήριο το μέγεθος των βάσεων δεδομένων στο εμπορεύσιμο προϊόν ως σύνολο ή σε κάθε συγκεκριμένη υποκατηγορία;
            
         
               3)
            
            
               Πρέπει, κατά την ερμηνεία της έννοιας «εξαγωγή ουσιώδους μέρους, αξιολογούμενου ποιοτικά», να χρησιμοποιηθεί ως κριτήριο το γεγονός ότι ο παραγωγός έχει αποκτήσει ορισμένο τύπο δεδομένων, για τα οποία υποστηρίζεται ότι έχουν εξαχθεί, από πηγή στην οποία δεν έχει πρόσβαση το κοινό, πράγμα που σημαίνει ότι η μόνη δυνατότητα συλλογής των δεδομένων αυτών ήταν η εξαγωγή τους από τις βάσεις δεδομένων του εν λόγω παραγωγού;
            
         
               4)
            
            
               Ποια κριτήρια πρέπει να εφαρμόζονται προκειμένου να εξακριβώνεται αν έχει γίνει εξαγωγή δεδομένων από βάση δεδομένων που είναι προσιτή με ηλεκτρονικά μέσα; Μπορεί να θεωρηθεί ως ένδειξη για το ότι έχει πραγματοποιηθεί εξαγωγή το γεγονός ότι η βάση δεδομένων του παραγωγού έχει ιδιαίτερη διάρθρωση και περιέχει σημειώσεις, παραπομπές, εντολές, πεδία, υπερκειμενικούς συνδέσμους και κείμενα της συντακτικής ομάδας και ότι τα στοιχεία αυτά απαντούν επίσης στη βάση δεδομένων του φερομένου ως δράστη της παράβασης; Έχει σημασία κατά την εκτίμηση αυτή το γεγονός ότι η αρχική διάρθρωση της οργάνωσης καθεμιάς από τις δύο αυτές βάσεις δεδομένων είναι διαφορετική;
            
         
               5)
            
            
               Έχει σημασία, κατά την εξακρίβωση του αν έχει γίνει εξαγωγή, το πρόγραμμα πληροφορικής/το σύστημα για τη διαχείριση της βάσης δεδομένων, αν το πρόγραμμα/σύστημα αυτό δεν αποτελεί μέρος της βάσης δεδομένων;
            
         
               6)
            
            
               Δεδομένου ότι κατά την οδηγία 96/9/ΕΚ και τη νομολογία του Δικαστηρίου το «ουσιώδες μέρος, αξιολογούμενο ποιοτικά ή ποσοτικά, της βάσης δεδομένων» συσχετίζεται με ουσιώδεις επενδύσεις για την απόκτηση, τον έλεγχο ή την παρουσίαση της βάσης δεδομένων, πώς πρέπει να ερμηνευθούν οι έννοιες αυτές σε σχέση με τις προσιτές στο κοινό κανονιστικές και ατομικές πράξεις των κρατικών εκτελεστικών οργάνων, τις επίσημες μεταφράσεις τους και τη νομολογία;
            
         
      (1)  Οδηγία 96/9/ΕΟΚ του Ευρωπαϊκού Κοινοβουλίου και του Συμβουλίου, της 11ης Μαρτίου 1996, σχετικά με τη νομική προστασία των βάσεων δεδομένων (ΕΕ L 77, σ. 20).